יותר מדי פנאי ב"פנאי פלוס", פחות מדי עורכים אנושיים בגוגל-ניוז, יותר מדי אופטימיות ב"הארץ", פחות מדי מקום במסכים של הוט ועוד חוסרים ועודפים בתקשורת
  גנטלמן לא מספרת כיתוב תמונה בכתבה על הזמרת ליידי גאגא באתר "פנאי פלוס" (12.8.09) קובע כי היא "מודה שהיא בעלת איברי מין נשיים וגבריים". בכתבה עצמה נכתב דווקא שהזמרת טוענת כי זו "שמועה מגוחכת" וכי "התביעה כנראה כבר בדרך". בדרך ל"פנאי פלוס"?  על החתום: רוצח המונים בגוגל-ניוז הופיעו שלוש כתבות של ה-BBC בחתימתו של מוחמד אגמל אמיר קסאב, המדווח על המשפט שלו עצמו באשמת השתתפות במתקפת הטרור במומבאי בשנה שעברה. הטעות התגלתה על-ידי העיתונאי ההודי דבגוט גושל (Devjyot Ghoshal) מה"טיימס אוף אינדיה", ובגוגל הסבירו שמדובר בתקלה באלגוריתם שמאתר את שם הכתב, והעיפו את הביזיון מהאתר.  העלבת שוטר איך התגלגלה הטעות המעליבה שהפכה את רב-פקד רובי קיים ל"רב פרד" גם לוואלה וגם ל-nrg מעריב (17.8.09)?  החזיר נשמתו תחיית המתים באתר "הארץ" (13.8.09): "ירד לשניים מספר המתים משפעת החזירים" (דרך נועה דרור).  מספרים חשבתי שאוסיין בולט הוריד 11 מאיות שנייה משיא העולם הקודם בריצת מאה מטר. אבל אתר "הארץ" (17.8.09) מדווח שמדובר בסך-הכל ב-0.11 מאיות, קצת יותר מפרומיל השנייה.  ביפן יש 2.25 שוטרים בממוצע לכל אלף אזרחים, בשווייץ 2.39, באוסטריה 2.42 ובארה"ב – מדינת משטרה: שלושה שוטרים לנפש (ynet, 16.8.09).  אם בטרילוגיה "מדריך הטרמפיסט לגלקסיה" היו חמישה ספרים, שמואל הספרי רשאי לכתוב טרילוגיית הצגות בת ארבעה חלקים (וואלה, 14.8.09).  ניוזלטר "גלובס" (16.8.09): "ההיברידית החדשה של GM צפויה לרשום צריכת דלק גבוהה פי 2 מההיברידית הנפוצה בעולם". הכתבה המלונקקת: "ההיברידית החדשה של GM צפויה לרשום צריכת דלק של כ-60 ק"מ לליטר בנסיעה עירונית ולהגיע לצריכת דלק משולבת של כ-41.5 ק"מ לליטר – נתון טוב פי 2 מצריכת הדלק של הטויוטה פריוס, ההיברידית הנפוצה ביותר בשוק הרכב העולמי". למי להאמין?  שמות ynet לא הקפיד על שמירת אנונימיותו של האזרח ש (13.8.09).  איך מאייתים את שמה של סוכנות הידיעות הפלסטינית, מען או מעאן? אפילו בסוכנות עצמה לא יודעים.  "מעריב" פירסם (13.8.09) כתבה על מועדון הלקוחות You, אבל קרא לו על שם פרויקט המגורים של פיליפ סטארק, Yoo.  אחד המועמדים לשיר העשור של ערוץ 24 וגלי-צה"ל הוא שירה של עלמה זוהר, "אם אגב". השיר של זהר (הכותבת את שמה ללא האות ו"ו) הוא דווקא "עם הגב".  עריכה/הגהה/שכתוב אתר "גלובס" (10.8.09) סיפק שתי גרסאות לכותרת אחת, ובשתיהן הפיסוק סביב הפסוקית שגוי. כך תעשו זאת נכון: "מייק זפירובסקי, מנכ"ל נורטל, התפטר".  אני לא מצליח להבין את הפסקה האחרונה בביקורת של עכבר העיר אונליין (14.8.09) על הסדרה על הפרעות הקשב. האם אני סובל מהפרעת קשב?  הגידו לא לשמים! (ynet, 16.8.09)  קשה בבוקר החיים הטובים אצל שלדון אדלסון: הטוויטר של "ישראל היום" שמודיע כי "מתחילים את היום עם ניוזלטר ישראל היום" מגיע בסביבות השעה 13:00 (17.8.09).  קלאסיקות מן העבר השגיאה הכי פעוטה הופכת לענקית כשהיא נופלת בכותרת הראשית ("מעריב", 17.11.08).  אני לא מאמין לשום דבר שכתוב בעיתון חוץ מהתאריך. היי, איפה התאריך? ("דה-מרקר", 23.11.08)  הערב בטלוויזיה בהוט חוסכים: משדרים את התוכניות רק על חצי מסך (צילומים: תומר כהן, cc-by-sa)  בערוץ פמילי של הוט סבורים שפירושו של "Protect Our Children Act" הוא "חוק ניצול הילדים" (דרך דנה זייברט, "מילות קישור").  נכון שאתם במתח לקראת הפרק הבא של "מחוברות"? אולי זו הסיבה שמדריך הטלוויזיה של ynet טוען שזו סדרת מתח.  תודה לתורמים אורן פרסיקו, אילת, איילת, בועז, גיא יצחקי, גילעד נס, דובי קננגיסר, יולי חרומצנקו, מתי מישל, נמי, עידן דקל, שחר שמש ושלי אנשל. נתקלתם בטעויות בתקשורת? שלחו לינק וצילומסך (כך עושים זאת) לכתובת tikunim@kenans.net, וציינו אם ברצונכם לקבל קרדיט.